**Менде бир кыял…**

Бирок акыйкат сарайына кире бериштеги бейпил босогодо турган элиме айта турган сөзүм бар. Биз укук боюнча бизге таандык орундарга ээ болуу жолунда жосунсуз иштерге барды деп айыптоого негиз бербөөгө тийишпиз. Азаттык суусундугун ачуу менен жек көрүүгө толгон идиштен кандырууга умтулбай эле коёлучу. Биз ар-намыс менен тартиптин асыл өңүтүнөн күрөшүүгө тийишпиз. Жаратмандык каршылыгыбыз күч зомбулугуна айланып кетүүсүнө жол бербөөгө тийишпиз. Кара күчкө рух күчүн каршы коюу аркылуу асман тиреген максаттарга умтулууга тийишпиз. Негр коомчулугуна буюрган мыкты жоокерчилигибиз ак адамдар ичинде бизге ишенбөөчүлүктү жаратпоого тийиш, анткени алардын тагдыры биздин тагдыр менен бекем байланышканын жана алардын эркиндиги биздин эркиндик менен үзгүлтүксүз чырмалышканын ак түстүү боордошторубуз аңдап түшүнөт, бул алардын ушул жерде катышып жатканынан көрүнүп турат. Биз жалгыз алыс кете албайбыз. Кыймылды баштап жатып, биз алга адымдоого ант беришибиз керек. Биз артка кайта албайбыз.

Бүгүн жана эртең болчу кыйынчылыктарга карабастан, баары бир менин кыял-тилегим бар экенин, досторум, бүгүн силерге айтып турган кезим. Бул америкалык ой-тилекке терең тамырлашкан кыял.

Биздин улут канатын жайып жана: «Бардык адамдар бирдей жаралганын шексиз деп эсептейбиз» деген биздин ураандын нукура маанисине чейин жашай турган күн да келет деген менин бир кыялым бар.

Жоржиянын кызыл жошолуу дөңсөөлөрүндө мурдагы кулдардын балдары менен кул ээлөөчүлөрдүн балдары бир үйдүн балдарындай болуп үстөлдө чогуу отурган күн келет деген кыял-тилегим бар. Акыйкатсыздык жана эзүүчүлүк отунан алсырап бүткөн чөлдүү Миссисипи штаты азаттыктын жана акыйкаттыктын көк шиберине айланат деген кыял-тилегим бар.

Менин төрт баламдын өңү-түсүна эмес, кандай адам экенинен карата баа берчү күн келет деген кыял-тилегим бар. Менин бүгүн бир кыялым бар.

"Бардык ылдыйыштар көтөрүлөт, бардык дөңсө-тоолор ылдый түшөт, арсак-терсек жер түзгө айланып, өйдө-ылдый жер тегизделет, Кудай таала залкардай болуп бизге келет жана бардык пенделер ага күбө болот" деген кыял-тилегим бар

Биздин үмүт ушул. Ушул тилек менен биз жапа чеккен тоодон үмүт ташын чагып ала алабыз. Ушул тилек менен элибиздин чаржайыт добуштарын боордоштуктун керемет симфониясына айланта алабыз. Бир күнү сөзсүз эркин болоорубузду билүү менен ушул тилекке таянып чогуу эмгектенип жана Кудайга табына алабыз, бирге күрөшүп, бирге түрмөгө түшө алабыз жана эркиндигибизди чогуу коргой алабыз. Бул Кудай жараткан балдар төмөндөгү сөздөргө жаңы маани берип ырдаган күн болот:

Өлкөм менин, эркиндиктин жери деп мен сени даңктап ырдаймын.

Аталарым бул дүйнөдөн өткөн жер, зыяратчылар сыймыктанган жер,

Азаттык бардык тоонун боорунан жаңырып турсун!

Азаттык Нью-Йорктун улуу тоолорунан жаңырсын!

Азаттык Калифорниянын тоо чокуларынан жаңырсын!

Качан гана ушул күн келип, азаттык үнүнө жол ачканыбызда, ар бир айылдан, ар бир кыштактан, ар бир штаттан, ар бир шаардан азаттыктын добушу жаңырганда Кудай тааланын бардык балдары, актар жана каралар, еврейлер жана теңирчилер, протестанттар жана католиктер бардыгы чогуу кол кармашып, негрлердин алдыдагы байыркы руханий гимнин созо алышат:

"Азаттыкка акыры жеттик! Азаттыкка акыры жеттик!

Кудуреттүү Кудай таалама ыраазыбыз, акыры биз азаттык алдык!"